Svečano zatvaranje Zimskih olimpijskih igara (25/2/02) - 2002-02-25
"Janica Kostelić - primjer olimpijskog duha" - rekao je u završnom govoru Mitt Romney, predsjednik Organizacijskog odbora ZOI 2002
Veličanstvenim vatrometom nad Salt Lake Cityjem prije četiri sata je završena svečanost zatvaranja 19. zimskih Olimpijskih igara. Olimpijski plamen ugašen je na stadionu Rice-Eccles. Po završetku 17-dnevne Olimpijade razgovaramo sa Žoržom Crmarićem... pa da čujemo kako je natjecanje preraslo u slavlje ... : S pomalo sentimentalnosti i uz dozu nostalgije – deseci tisuće olimpijaca, organizatora i sudionika ovog svjetskog skupa, oprostili su se od svijeta koji je u protekla dva i pol tjedna pratio natjecanja vrhunskih sportaša u Salt Lake Cityju. Prije no što je predsjednik Međunarodnog olimpijskog odbora – Jacques Rogge – proglasio igre zatvorenima, predsjednik Organizacijskog odbora Olimpijade Mitt Romney istaknuo je olimpijski duh koji se potvrdio i na ovim zimskim igrama. Kao primjere duha olimpizma naveo je "Hrvatsku senzaciju" Janicu Kostelić, te Amerikanca Jima Sheaa koji je nastavio olimpijsku tradiciju svojeg oca i djeda. Oni su nam – rekao je Mitt Romney – pokazali u kakvom svijetu možemo živjeti. Olimpijska zastava je spuštena uz fanfare, a osmoro djece – simboli budućnosti – iznijeli su je iz stadiona Rice-Eccles, na njenom putu za Torino gdje će se sljedeće zimske igre održati 2006. godine. Olimpijada koja je za nama bit će zapamćena po najvećem broju sudionika, novim sportovima, novim svjetskim i olimpijskim rekordima... : Sada, nakon što je i zadnja borba Olimpijade završena – pobjedom hokejaša Kanade nad Sjedinjenim Državama – možemo zbrojiti i svih 234 medalje koje su osvojene u natjecanjima 2532 sportaša iz 78 zemalja. Olimpijci Njemačke izborili su najviše odličja – 35 i najviše zlatnih medalja – 12. Drugi po osvojenom zlatu su Norvežani - 11, a treći Amerikanci – 10 zlatnih medalja. Medjutim, po ukupnom broju odličja na drugom su mjestu Sjedinjene Države – 34, a na trećem Norveška sa 24 medalje. Hrvatska je na 11. mjestu s četiri osvojene medalje. Osvojila ih je alpinistica Janica Kostelić. Ona i norveški bijatlonac Ole Einar Bjoerndalen jedini su u Salt Lake Cityju uspjeli osvojiti četiri odličja, a hrvatska je skijašica ušla u povijest zimskih olimpijskih igara kao jedina skijašica u alpskim disciplinama koja je uspjela na jednoj olimpijadi osvojiti toliko medalja. Spomenimo i svjetske i olimpijske rekorde koji su postignuti u Salt Lake Cityju: u brzom klizanju i klizačkom sprintu postavljeno je 10 svjetskih i 6 olimpijskih rekorda. Po dva su postavili Nizozemac Jochem Uytdehaage i Nijemica Claudia Pechstein. Kako Salt Lake City izgleda sada, nakon što je 17 dana bio sportski centar svijeta? : Fešta je završena, a već na početku zadnjeg dana počelo je demontiranje nekih od pratećih objekata - skidaju se panoi, uklanjaju montažne kučice. Na mjestu gdje je 9 tisuća novinara radilo kada nije bilo na borilištima - Glavni medijski centar – već je prije početka svečanog zatvaranja počelo iznošenje tehničke opreme. Centar u čije je postavljanje uloženo 6 mjeseci rada, sada će u roku od samo dva tjedna biti demontiran. Iznošenje 1200 kompjutora, 3500 telefona, 414 televizora i sve ostale opreme već je započelo, a neki od 3500 lokalnih uposlenika medijskog centra kažu da će im nedostajati gužva i – zbog vremenske razlike – gotovo danonoćni rad novinara. Tu će prazninu osjetiti i u Salt Lake Cityju koji je bio izvanredan domaćin 19. zimskih olimpijskih igara.